
Függetlenség vagy halál! Geopolitikai kihívások a Paraguay folyó mentén (XVI.század-1870).

Az 1994-ben a Zrínyi Kiadó és az Atlanti Kutató és Kiadó közös gondozásában magyarul megjelent A katona és az állam a civil ellenőrzés és a katonai professzionalizmus viszonyát taglalja. Latin-Amerika katonai hagyománya azonban szembetűnő ellenpólust képvisel. Szemben az Alkalmazkodj vagy pusztulj! liberális hadseregpolitikával a politikai akarat és a hadsereg jelentékenyen összenőtt. Latin-Amerika egyik jelenig ható sajátossága, hogy a katona messianisztikus küldetéstudattal bír és politikai célokért küzd.
 
A katona-elnök klasszikus képviselője az a Francisco Solano López, aki az 1864-70-es totális háború közvetlen kirobbantója a dél-amerikai szubkontinensen és jeles hadtudományi írások szerint az 1861-65-ös amerikai polgárháború után a 2. modern háború a történelemben. Írásom a Paraguay és a brazil-argentin-uruguayi szövetség (röviden Hármas Szövetség) közötti regionális konfliktus kulcsfigurájának, Lópeznek a politikájára, személyére kíván fókuszálni, mely elválaszthatatlan a hely, Paraguay különleges történeti örökségétől.



